
საქართველოს კანონი 

საშიში საწარმოო ობიექტის უსაფრთხოების შესახებ
ეს კანონი ადგენს საშიში საწარმოო ობიექტის უსაფრთხოების სამართლებრივ საფუძვლებს, არეგულირებს ამ სფეროში საქართველოს აღმასრულებელი ხელისუფლების ორგანოების ურთიერთობას ფიზიკურ და იურიდიულ პირებთან, ეფუძნება საქართველოს კანონმდებლობისა და საერთაშორისო ხელშეკრულებების მოთხოვნებს უსაფრთხოების სფეროში. მისი ძირითადი მიზანია შრომითი ურთიერთობის პროცესში მშრომელთა ჯანმრთელობისა და სიცოცხლის დაცვის უზრუნველყოფა.

თავი I

ზოგადი დებულებები 


მუხლი 1. ძირითადი ცნებები
1. საწარმო – საწარმო, დაწესებულება ან ორგანიზაცია, ორგანიზაციულ-სამართლებრივი და საკუთრების ფორმის განურჩევლად, სადაც მართლზომიერი და არაერთჯერადი საქმიანობით, დამოუკიდებლად და ორგანიზებულად ხორციელდება პროდუქციის შექმნა ან მომსახურება.

2. საშიში საწარმო – საწარმო, სადაც მიმდინარეობს საშიში საქმიანობა.

3. საშიში საქმიანობა – საქმიანობა, რომელსაც შეუძლია გამოიწვიოს ავარია.

4. ავარია – ნაგებობისა და ტექნიკური მოწყობილობის რღვევა, საშიში ნივთიერებების ამოფრქვევა, რომლებსაც შეუძლია გამოიწვიოს ადამიანის მსხვერპლი ან მიაყენოს ზიანი მის ჯანმრთელობას, ქონებას ან გარემოს.

5. საშიში საწარმოო ობიექტი (შემდგომ ობიექტი) – საწარმო, რომელშიც ხორციელდება საშიში საქმიანობა, სადაც:

ა) გამოიყენება მაღალ წნევაზე და ტემპერატურაზე მომუშავე მოწყობილობები, ტვირთამწე მექანიზმები, ესკალატორები, საბაგირო გზები, ფუნიკულიორები;

ბ) აწარმოებენ სამთო, მიწისქვეშა და მეტალურგიულ-გადამამუშავებელ სამუშაოებს; 

გ) მიიღება, გამოიყენება, გადამუშავდება, წარმოიქმნება, ინახება, ტრანსპორტირდება, ნადგურდება საშიში ნივთიერებები:

გ.ა) აალებადი ნივთიერებები – აირები, რომლებიც ნორმალური წნევის პირობებში ჰაერთან შერევისას აალებადნი ხდებიან ;

გ.ბ) მჟანგველი ნივთიერებები – ნივთიერებები, რომლებიც ხელს უწყობენ ან იწვევენ სხვა ნივთიერებების აალებას ან წვას;

გ.დ) წვადი ნივთიერებები – სითხეები, აირები, მტვერი, რომლებიც თვითაალებადია, აალდებიან გარეშე წყაროსაგან და აგრძელებენ წვას წყაროს მოშორების შემდეგაც;

გ.ე) ფეთქებადი ნივთიერებები – ნივთიერებები, რომლებსაც გარკვეული სახის გარე ზემოქმედებისას უნარი აქვთ თვითგავრცელდნენ და განიცადონ ძალზე სწრაფი ქიმიური გარდაქმნა სითბოსა და აირის გამოყოფით;

გ.ვ) ტოქსიკური ნივთიერებები – ქიმიური ან ბიოლოგიური ნივთიერებანი, მათი შენაერთები ან შენაერთების ნარევი, რომლებსაც თავიანთი ფიზიკურ-ქიმიური თვისებებით შეუძლიათ მავნე ზემოქმედება მოახდინონ ადამიანის ჯანმრთელობაზე.
გ.ზ) რადიაქტიური ნივთიერებები – ბირთვული, რადიაციული ან სხვა მავნე მაიონებელი გამოსხივების მქონე ნივთიერებები.
6. საწარმოო უსაფრთხოების წესები – დადგენილი წესით დამტკიცებული საწარმოო უსაფრთხოების მოთხოვნები, სახელმწიფო სტანდარტები, სამშენებლო, სანიტარიული, ბუნების დაცვის, სახანძრო უსაფრთხოების ნორმები.

7. საწარმოო უსაფრთხოება – ორგანიზაციულ-ტექნიკური ღონისძიებები ადამიანის სიცოცხლის, ჯანმრთელობის, გარემოს, მატერიალური ფასეულობების დაცვის უზრუნველსაყოფად.

8. საწარმოო ინციდენტი – საწარმოო ობიექტზე გამოყენებული ტექნიკური მოწყობილობების დაზიანება, ტექნოლოგიური პროცესის რეჟიმებიდან გადახრა, აგრეთვე საწარმოო უსაფრთხოების წესებისა და ნორმატიული დოკუმენტების მოთხოვნათა დარღვევა.
საქართველოს 2002 წლის 7 მაისის კანონი №1391 - სსმ I,  №13, 28.05.2002 წ., მუხ.52

მუხლი 2. ინფორმაცია ობიექტის უსაფრთხოების შესახებ
1. მოქალაქეებს, პროფესიულ კავშირებს, სახელმწიფო ორგანოებსა და საზოგადოებრივ გაერთიანებებს უფლება აქვთ მიიღონ სრული და დროული ინფორმაცია ობიექტის საფრთხის სახეების, უსაფრთხოების უზრუნველმყოფი ღონისძიებების, მოსალოდნელი ავარიებისა და მათი შესაძლო შედეგების შესახებ.

2. საწარმოს მუშაკები თავისი პროფესიისა და დასაქმების შესაბამისად უნდა ფლობდნენ ინფორმაციას ობიექტების საფრთხის ხარისხის და იმ ღონისძიებების შესახებ, რომელთა განხორციელება აუცილებელია უსაფრთხო მუშაობის უზრუნველსაყოფად, შესაძლო ავარიების წარმოქმნის მიზეზებისა და მათი შედეგების აღმოსაფხვრელად.
     3. ობიექტი, გარდა განსაკუთრებით დაცული სამხედრო და სამოქალაქო თავდაცვის ობიექტისა, ვალდებულია საქართველოს ტექნიკური ზედამხედველობის სახელმწიფო ინსპექციას მისივე მოთხოვნით წარუდგინოს უსაფრთხოების დეკლარაცია, რომლის ფორმას შეიმუშავებს და წარდგენის წესს ადგენს საქართველოს ეკონომიკური განვითარების სამინისტრო საქართველოს შინაგან საქმეთა სამინისტროსთან შეთანხმებით.
საქართველოს 2007 წლის 8 ივნისის კანონი №4923 - სსმ I,  №22, 19.06.2007 წ., მუხ.204
საქართველოს 2009 წლის 3 ნოემბრის კანონი №1905 - სსმ I,  №35, 19.11.2009 წ., მუხ.215
თავი II

აღმასრულებელი ხელისუფლების ორგანოები და მათი უფლებამოსილებანი საწარმოო უსაფრთხოების სფეროში

მუხლი 3. საწარმოო უსაფრთხოების სფეროში აღმასრულებელი ხელისუფლების უფლებამოსილი ორგანოები
1. საწარმოო უსაფრთხოების სფეროში სახელმწიფო პოლიტიკის განმახორციელებელი ორგანოა საჯარო სამართლის იურიდიული პირი – საქართველოს ტექნიკური ზედამხედველობის სახელმწიფო ინსპექცია (შემდგომში – საქართველოს ტექნიკური ზედამხედველობის სახელმწიფო ინსპექცია), რომელიც დაკისრებული ფუნქციების შესასრულებლად, ამ კანონის შესაბამისად, უფლებამოსილია განახორციელოს:

ა) სახელმწიფო საზედამხედველო (ნორმატიული რეგულირების, პროფილაქტიკური, საკონტროლო და სანებართვო) ფუნქციები და ამ კანონის საფუძველზე გამოიყენოს სახელმწიფოებრივი იძულების ღონისძიებები;

ბ) სახელმწიფო ზედამხედველობა საქართველოს ტერიტორიაზე განლაგებული საწარმოების (საკუთრების და ორგანიზაციულ-სამართლებრივი ფორმის მიუხედავად), მათი თანამდებობის პირების, მუშაკების, აგრეთვე მოქალაქეების მიერ ამ კანონით დადგენილ და სამუშაოთა უსაფრთხო წარმოების მოთხოვნათა შესრულებაზე;
გ) ამ მუხლის მე-3 პუნქტით განსაზღვრულ უფლებამოსილ ორგანოთა მოთხოვნის შესაბამისად მათთვის უსაფრთხოების დეკლარაციის წარდგენა.
2. საქართველოს ტექნიკური ზედამხედველობის სახელმწიფო ინსპექციის უფლებამოსილება არ ვრცელდება ამ მუხლის მე-3 პუნქტის „თ“, „ი“ და „კ“ ქვეპუნქტებით გათვალისწინებულ შემთხვევებზე.
3. საწარმოო უსაფრთხოების სფეროში აღმასრულებელი ხელისუფლების სხვა უფლებამოსილი ორგანოებია:

ა) (ამოღებულია);
ბ) საქართველოს შრომის, ჯანმრთელობისა და სოციალური დაცვის სამინისტროს შრომის ინსპექცია – შრომის დაცვის სფეროში;

გ) საქართველოს ურბანიზაციისა და მშენებლობის სამინისტრო – მშენებლობის პროექტების სახელმწიფო ექსპერტიზის და არქიტექტურულ-სამშენებლო სახელმწიფო ზედამხედველობის განხორციელების სფეროში;

დ) საქართველოს გარემოსა და ბუნებრივი რესურსების დაცვის სამინისტრო – გარემოსა და ბუნებრივი რესურსების მავნე ზემოქმედებისაგან დაცვისა და ეკოლოგიური უსაფრთხოების სფეროში;

ე) საქართველოს შრომის, ჯანმრთელობისა და სოციალური დაცვის სამინისტროს სახელმწიფო სანიტარიული ზედამხედველობისა და ჰიგიენური ნორმირების დეპარტამენტი – ადამიანის ორგანიზმზე სამრეწველო ობიექტებში სანიტარიულ-ჰიგიენური წესებისა და ნორმების დარღვევით გამოწვეული საშიში და მავნე ზემოქმედების თავიდან აცილების მიზნით სახელმწიფო სანიტარიული ზედამხედველობის განხორციელების სფეროში;
ე1) საქართველოს შინაგან საქმეთა სამინისტროს საგანგებო სიტუაციების მართვის დეპარტამენტი, საქართველოს შინაგან საქმეთა სამინისტროს საგანგებო სიტუაციების მართვის დეპარტამენტის აფხაზეთისა და აჭარის ავტონომიური რესპუბლიკების სტრუქტურული დანაყოფები, ადგილობრივი თვითმმართველობის ორგანოების საგანგებო სიტუაციების მართვის დანაყოფები – ხანძრის თავიდან აცილებისა და მისგან გამოწვეული შედეგების ლიკვიდაციის, აგრეთვე საგანგებო სიტუაციაში მოქალაქეთა მომზადების, პრევენციული ღონისძიებების დაგეგმვისა და კონტროლის სფეროებში;
ვ) (ამოღებულია);
ზ) (ამოღებულია);
თ) საქართველოს სტანდარტიზაციის, მეტროლოგიისა და სერტიფიკაციის სახელმწიფო დეპარტამენტი – სახელმწიფო სტანდარტების აუცილებელი მოთხოვნების დაცვის სახელმწიფო კონტროლისა და ზედამხედველობის, აგრეთვე სერტიფიკაციის სფეროში სახელმწიფო პოლიტიკის ფორმირებისა და რეალიზაციის სფეროში;
ი) (ამოღებულია);
კ) საქართველოს ენერგეტიკის სამინისტროს სახელმწიფო საქვეუწყებო დაწესებულება – ნავთობისა და გაზის ეროვნული სააგენტო – „ნავთობისა და გაზის შესახებ“ საქართველოს კანონით განსაზღვრული ნავთობისა და გაზის ოპერაციების და ნავთობის გადამუშავების, ბუნებრივი გაზის დამუშავების, ნავთობის ან ბუნებრივი გაზის ტრანსპორტირების უსაფრთხო წარმოების ზედამხედველობისა და კონტროლის სფეროში.

4. ამ მუხლში აღნიშნული სახელმწიფო ორგანოების უფლებამოსილებანი განისაზღვრება კანონით და დადგენილი წესით დამტკიცებული დებულებებით.
საქართველოს 2000 წლის 29 ივნისის კანონი №441 - სსმ I,  №27, 17.07.2000 წ., მუხ.82
საქართველოს 2001 წლის 2 მარტის კანონი №763 - სსმ I,  №6, 20.03.2001 წ., მუხ.17

საქართველოს 2002 წლის 7 მაისის კანონი №1391 - სსმ I,  №13, 28.05.2002 წ., მუხ.52

საქართველოს 2002 წლის 25 დეკემბრის კანონი №1855 - სსმ I,  №3, 17.01.2003 წ., მუხ.10

საქართველოს 2005 წლის 22 მარტის კანონი №1127 - სსმ I,  №13, 12.04.2005 წ., მუხ.79
საქართველოს 2006 წლის 25 მაისის კანონი №3174 - სსმ I,  №17, 30.05.2006 წ., მუხ.118
საქართველოს 2006 წლის 24 ნოემბრის კანონი №3766- სსმ I,  №45, 09.12.2006 წ., მუხ.305
საქართველოს 2006 წლის 29 დეკემბრის კანონი №4294- სსმ I,  №1, 03.01.2007 წ., მუხ.7
საქართველოს 2007 წლის 5 ივნისის კანონი №4862- სსმ I,  №22, 19.06.2007 წ., მუხ.191

საქართველოს 2007 წლის 8 ივნისის კანონი №4923 - სსმ I,  №22, 19.06.2007 წ., მუხ.204
     მუხლი 4. ადგილობრივი თვითმმართველობის ორგანოების უფლებები და მოვალეობები საწარმოო უსაფრთხოების სფეროში 

ადგილობრივი თვითმმართველობის ორგანოების უფლებებსა და მოვალეობებს საწარმოო უსაფრთხოების სფეროში განეკუთვნება:

ა) სახელმწიფო პოლიტიკის განხორციელებისათვის ხელის შეწყობა; 

ბ) ადგილობრივი პროგრამების შემუშავება და განხორციელება;

გ) საწარმოო ობიექტის განთავსების შესახებ გადაწყვეტილებების მიღება თავიანთი კომპეტენციის ფარგლებში, შესაბამის ორგანოებთან შეთანხმებით; 

დ) ამ კანონის მე-3 მუხლით გათვალისწინებული ორგანოების მიერ უსაფრთხოების მოთხოვნების დამრღვევთა მიმართ წაყენებული მოთხოვნების განხორციელებისათვის ხელის შეწყობა; 

ე) მოსახლეობის ინფორმირება ობიექტებზე ავარიებით გამოწვეულ საგანგებო სიტუაციებში მოქმედებათა გეგმის შესახებ; 

    ვ) ობიექტზე ავარიის შემთხვევაში მისი ლოკალიზაციისა და აღმოფხვრისათვის, ადამიანის სიცოცხლის, ჯანმრთელობის, საკუთრების გადარჩენისათვის, წესრიგის დაცვისა და საწარმოს საქმიანობის აღდგენასთან დაკავშირებული ღონისძიებების განხორციელებისათვის ხელის შეწყობა;                                         
    ზ) ობიექტების განთავსების შესახებ საჯარო განხილვების უზრუნველყოფა და საზოგადოებრივი აზრის შესწავლა.
საქართველოს 2006 წლის 10 ნოემბრის კანონი №3642 - სსმ I,  №44, 27.11.2006 წ., მუხ.290
თავი III

საწარმოო უსაფრთხოების მოთხოვნები

მუხლი 5. საწარმოო უსაფრთხოების წესები
1. საშიში საწარმოო ობიექტის უსაფრთხოების წესებს ამტკიცებენ აღმასრულებელი ხელისუფლების უფლებამოსილი ორგანოები თავიანთი კომპეტენციის ფარგლებში, კანონით დადგენილი წესით.

2. საშიში საწარმოო ობიექტის უსაფრთხოების წესების ცალკეული მოთხოვნები, სპეციალურად უფლებამოსილ ორგანოსთან შეთანხმებით, შეიძლება დაადგინონ აგრეთვე:

ა) ადგილობრივი თვითმმართველობის ორგანოებმა თავიანთ ტერიტორიებზე განლაგებული ობიექტებისათვის;
ბ) საწარმოებმა.

3. საშიში საწარმოო ობიექტის უსაფრთხოების წესები შეიძლება გადაისინჯოს საქართველოს კანონმდებლობით დადგენილი წესით, ან საქართველოს საერთაშორისო ხელშეკრულებით ნაკისრ ვალდებულებათა შესაბამისად, აგრეთვე ახალი, ადრე უცნობი ფაქტორების გამოვლენისას, რომლებიც ზემოქმედებას ახდენენ საწარმოო უსაფრთხოებაზე.

4. საშიში საწარმოო ობიექტის უსაფრთხოების წესების შემუშავების, შეთანხმების, დამტკიცების, ამოქმედების, გადასინჯვის, მათ შესრულებაზე ზედამხედველობის წესს, აგრეთვე პასუხისმგებლობას მათი შეუსრულებლობისათვის ადგენს საქართველოს კანონმდებლობა.
საქართველოს 2006 წლის 10 ნოემბრის კანონი №3642 - სსმ I,  №44, 27.11.2006 წ., მუხ.290

მუხლი 6. ობიექტის განთავსება, დაპროექტება, მშენებლობა და რეკონსტრუქცია
1. სავალდებულოა ობიექტების მშენებლობის ტექნიკურ-ეკონომიკური დასაბუთება და მშენებლობის პროექტების საწარმოო უსაფრთხოების სახელმწიფო ექსპერტიზა.

2. ობიექტის განთავსების, დაპროექტების და მშენებლობის ტექნიკურ–ეკონომიკური დასაბუთებისას გათვალისწინებული უნდა იყოს უსაფრთხოების უზრუნველყოფის ღონისძიებები.

3. დასკვნას ობიექტის განთავსების შესახებ იძლევიან ამ კანონის მე-3 მუხლში მითითებული ორგანოები თავიანთი კომპეტენციის ფარგლებში.

4. საწარმოო უსაფრთხოების სფეროში უფლებამოსილი სახელმწიფო ორგანოები, თავიანთი კომპეტენციის შესაბამისად, ობიექტის მშენებლობისა და რეკონსტრუქციისას ახორციელებენ უსაფრთხოების წესების დაცვის წინმსწრებ ზედამხედველობას.

5. ობიექტის მშენებლობისას სავალდებულოა ობიექტის პროექტის ავტორის ზედამხედველობა.


მუხლი 7. საშიშ საწარმოო ობიექტზე გამოყენებული ტექნიკური მოწყობილობისა და ნაკეთობის (პროდუქციის) სერტიფიკაცია
1. საშიშ საწარმოო ობიექტზე გამოყენებული ტექნიკური მოწყობილობა და ნაკეთობა, მათ შორის იმპორტული წარმოებისა, ექვემდებარება სავალდებულო სერტიფიკაციას ტექნიკური უსაფრთხოების მოთხოვნათა შესაბამისობაზე.
11. საშიშ საწარმოო ობიექტზე გამოყენებული და სავალდებულო სერტიფიკაციას დაქვემდებარებული ტექნიკური მოწყობილობისა და ნაკეთობის ჩამონათვალს და მასში ცვლილებებს ადგენს საქართველოს ტექნიკური ზედამხედველობის სახელმწიფო ინსპექცია საქართველოს სტანდარტიზაციის, მეტროლოგიისა და სერტიფიკაციის სახელმწიფო დეპარტამენტთან შეთანხმებით, ხოლო სერტიფიკაციის ჩატარების წესი და პირობები დგინდება „პროდუქციისა და მომსახურების სერტიფიკაციის შესახებ“ საქართველოს კანონის შესაბამისად.
2. მოწყობილობების მწარმოებელი ტექნიკურ დოკუმენტაციაში განსაზღვრავს მოწყობილობის გამოყენების, მათი შეზღუდვების, ტექნიკური მომსახურების, რემონტის და უტილიზაციის პირობებს, რომლებიც უზრუნველყოფენ გამოშვებული მოწყობილობის უსაფრთხო ექსპლუატაციას.

3. მოწყობილობის საცდელი ნიმუშები უნდა გამოიცადოს საწარმოო უსაფრთხოების და საიმედოობის შესაფასებლად, აგრეთვე სახელმწიფო სტანდარტებთან მათი შესაბამისობის დასადგენად.
საქართველოს 2002 წლის 7 მაისის კანონი №1391 - სსმ I,  №13, 28.05.2002 წ., მუხ.52

მუხლი 8. ობიექტის საექსპლუატაციოდ გადაცემა
1. ახლად აშენებული ან რეკონსტრუირებული ობიექტი საექსპლუატაციოდ გადაიცემა ობიექტის მიმღები კომისიის გადაწყვეტილებით, პროექტით გათვალისწინებული საწარმოო უსაფრთხოების მოთხოვნების შესრულების შემდეგ.

2. ახლად აშენებული ან რეკონსტრუირებული ობიექტი საექსპლუატაციოდ მიიღება დამკვეთის, შემსრულებელი ორგანიზაციის, ამ კანონის მე-3 მუხლში აღნიშნული უფლებამოსილი ორგანოებისა და ადგილობრივი თვითმმართველობის ორგანოების წარმომადგენლების მონაწილეობით.
3. საექსპლუატაციოდ გადასაცემი ობიექტი უზრუნველყოფილი უნდა იყოს სათანადოდ მომზადებული პერსონალით.

4. საშიში საწარმო ვალდებულია შეიმუშაოს ავარიის ლოკალიზაციის, მისი შედეგების აღმოფხვრის და საგანგებო სიტუაციებში მოქმედების გეგმა, ხოლო ამ კანონის პირველი მუხლის მე-5 პუნქტის „ბ“ და „გ“ ქვეპუნქტებში მითითებულ ობიექტებს აუცილებლად უნდა ჰქონდეთ საავარიო-სამაშველო და სახანძრო მომსახურებაც.
საქართველოს 2006 წლის 10 ნოემბრის კანონი №3642 - სსმ I,  №44, 27.11.2006 წ., მუხ.290

მუხლი 9. ობიექტის გაუქმება და ექსპლუატაციის შეწყვეტა 

1. ობიექტის ექსპლუატაცია წყდება საწარმოო უსაფრთხოების მოთხოვნათა დაცვით. ცალკეულ შემთხვევაში შეიძლება შედგეს სპეციალური პროექტი.

2. ობიექტის გაუქმებისას გათვალისწინებული უნდა იყოს საშიში ნარჩენების გაუვნებლობასთან და მოწყობილობის დემონტაჟთან დაკავშირებული უსაფრთხოების და ბუნების დაცვის ღონისძიებები, უნდა დადგინდეს წარმოების, დანადგარების, აგრეგატების გაჩერების წესი და რიგითობა.

3. ობიექტის ექსპლუატაციის შეწყვეტის ან კონსერვაციის პირობებში საწარმო მოვალეა შექმნას სალიკვიდაციო ორგანო, რომელიც დაამუშავებს და საჭიროების შემთხვევაში უფლებამოსილ ორგანოებთან შეათანხმებს უსაფრთხოების მოთხოვნებს.

4. უსაფრთხოების მოთხოვნებს ობიექტის დროებით გაჩერებასთან ან რემონტთან დაკავშირებით შეიმუშავებს საწარმო.


მუხლი 10. საწარმოს მოვალეობები საწარმოო უსაფრთხოების უზრუნველსაყოფად
1. საწარმო მოვალეა:

ა) უზრუნველყოს ობიექტის საწარმოო უსაფრთხოება;

ბ) მუშაკებს შეუქმნას შრომის ისეთი პირობები, რომლებიც აკმაყოფილებს უსაფრთხოების მოთხოვნებს;

გ) არ გამოიყენოს მოწყობილობა, რომელსაც არა აქვს სერტიფიკატი;

დ) დაიცვას ობიექტი ტექნოლოგიურ პროცესებში გარეშე პირთა ჩარევისაგან;

ე) ამ კანონის მე-17 მუხლის მოთხოვნათა შესაბამისად შექმნას საწარმოში უსაფრთხოების სამსახური;

ვ) შეისწავლოს და გააანალიზოს მომხდარი ავარიების, უბედური შემთხვევების, საწარმოო ინციდენტების წარმოქმნის მიზეზები, შეიმუშაოს და განახორციელოს ღონისძიებები მათი თავიდან ასაცილებლად;

ზ) აღმოფხვრას ობიექტზე მომხდარი ავარიის შედეგები წინასწარ დამუშავებული ავარიის სალიკვიდაციო გეგმის შესაბამისად;
თ) უფლებამოსილ სახელმწიფო და ადგილობრივი თვითმმართველობის ორგანოებს დაუყოვნებლივ მიაწოდოს ინფორმაცია მომხდარი ავარიების შესახებ;
თ1) საქართველოს ტექნიკური ზედამხედველობის სახელმწიფო ინსპექციას საქართველოს კანონმდებლობით დადგენილი წესით წარუდგინოს უსაფრთხოების დეკლარაცია;
ი) შეასრულოს უფლებამოსილ პირთა მიწერილობები საწარმოო უსაფრთხოებასთან დაკავშირებით;

კ) უზრუნველყოს საწარმოო უსაფრთხოების სავალდებულო ექსპერტიზის დაფინანსება;

ლ) უზრუნველყოს საწარმოს მუშაკთა ინფორმირება შესაძლო პროფესიულ დაავადებათა შესახებ და მათი პერიოდული სამედიცინო გამოკვლევა ჯანდაცვის შესაბამის სამსახურებთან თანამშრომლობის გზით;

მ) უზრუნველყოს ძირითადი და საწარმოო ფონდების გამოცდა და საიმედოობა შესაბამისი ნორმატიული აქტების მოთხოვნების შესაბამისად.

2. ობიექტი და მისი ტექნოლოგიური პროცესები, რომლებიც ვერ აკმაყოფილებს საწარმოო უსაფრთხოების მოთხოვნებს, უნდა შეჩერდეს საწარმოს ინიციატივით, თუ ექსპლუატაციის პირობებში დარღვევების აღმოფხვრა შეუძლებელია. 

მუხლი 11. მუშაკების უფლება-მოვალეობანი
1. საწარმოს მუშაკები მოვალენი არიან:

ა) შრომითი ვალდებულებების შესრულებისას დაიცვან საწარმოო დისციპლინა, საწარმოო უსაფრთხოებისა და ავარიის დროს მოქმედების წესები და ინსტრუქციები;

ბ) დაუყოვნებლივ აცნობონ უშუალო ხელმძღვანელს ავარიების შემთხვევებისა და საწარმოო ინციდენტების შესახებ, აშკარა საფრთხის შემთხვევაში დაუყოვნებლივ მიიღონ ზომები ობიექტის გასაჩერებლად.

2. საწარმოს მუშაკებს უფლება აქვთ:

ა) მოითხოვონ შრომის ისეთი პირობები, რომლებიც აკმაყოფილებს უსაფრთხოების წესებს;

ბ) მიიღონ ინფორმაცია ობიექტისა და ტექნოლოგიური პროცესების საფრთხის დონის შესახებ;

გ) მონაწილეობა მიიღონ ობიექტის უსაფრთხო ექსპლუატაციის უზრუნველმყოფი ღონისძიებების შემუშავებასა და დანერგვაში.


მუხლი 12. საწარმოს ხელმძღვანელების და სხვა მუშაკების მომზადება საწარმოო უსაფრთხოების სფეროში
1. საწარმოს ხელმძღვანელებს და პირებს, რომლებიც დაკავშირებულნი არიან ობიექტების დაპროექტებასთან, მათ მშენებლობასთან (რეკონსტრუქციასთან), საექსპლუატაციოდ გადაცემასთან, ექსპლუატაციასთან და ექსპლუატაციის შეწყვეტასთან, კონსტრუირებასთან, მოწყობილობის წარმოებასა და გამოშვებასთან, აგრეთვე პერსონალის მომზადებასთან, უნდა ჰქონდეთ შესაბამისი კვალიფიკაცია და საჭირო შემთხვევაში – სამედიცინო დასკვნა. 

2. პირები, რომლებიც იწყებენ მუშაობას ობიექტზე, გადიან წინასწარ სწავლებას და ღებულობენ შესაბამის მოწმობას.

3. მუშაკებს უტარდებათ პირველადი და პერიოდული ინსტრუქტაჟი უსაფრთხოების წესების დაცვის შესახებ.

4. უსაფრთხოების საკითხებში საწარმოს მუშაკების მომზადება და კვალიფიკაციის ამაღლება ეკისრება საწარმოს ხელმძღვანელობას.


მუხლი 13. ნებართვები
1. დაუშვებელია ობიექტთან დაკავშირებული საქმიანობის განხორციელება შესაბამისი ნებართვის გარეშე.

2. სამრეწველო დანიშნულების ფეთქებადი მასალების გამოყენების და საშიში საწარმოო ობიექტების ექსპლუატაციის ნებართვებს გასცემს საქართველოს ტექნიკური ზედამხედველობის სახელმწიფო ინსპექცია, ხოლო ნავთობისა და გაზის სექტორში „ნავთობისა და გაზის შესახებ“ საქართველოს კანონის შესაბამისად და „ლიცენზიებისა და ნებართვების შესახებ“ საქართველოს კანონით განსაზღვრულ საშიში საწარმოო ობიექტების ექსპლუატაციის ნებართვას გასცემს საქართველოს ენერგეტიკის სამინისტროს სახელმწიფო საქვეუწყებო დაწესებულება – ნავთობისა და გაზის ეროვნული სააგენტო საქართველოს ტექნიკური ზედამხედველობის სახელმწიფო ინსპექციის დასკვნის საფუძველზე.
3. (ამოღებულია).
4. საშიში საწარმოო ობიექტების ექსპლუატაციის ნებართვის მისაღებად, „ლიცენზიებისა და ნებართვების შესახებ“ საქართველოს კანონის 25-ე მუხლით გათვალისწინებული პირობების გარდა, ნებართვის მაძიებელი საქართველოს ტექნიკური ზედამხედველობის სახელმწიფო ინსპექციას დამატებით წარუდგენს სამუშაოთა წარმოების პროექტს (სამთო საწარმოსათვის – საბადოს დამუშავების პროექტსა და სამთო სამუშაოთა განვითარების გეგმას). 

5. საშიში საწარმოო ობიექტების ექსპლუატაციის ნებართვა გაიცემა საქართველოს გარემოს დაცვისა და ბუნებრივი რესურსების სამინისტროს მიერ კანონმდებლობის შესაბამისად გაცემული ეკოლოგიური ექსპერტიზის დასკვნის (საექსპლუატაციოდ ახლად გადასაცემი საშიში საწარმოო ობიექტისათვის) საფუძველზე, რომელსაც „ერთი სარკმლის“ პრინციპის საფუძველზე მოიპოვებს ნებართვის გამცემი, რაც ნებართვის მაძიებელს არ ართმევს უფლებას, თვითონ მოიპოვოს აღნიშნული დასკვნა.

6. სამრეწველო დანიშნულების ფეთქებადი მასალების გამოყენების და საშიში საწარმოო ობიექტების ექსპლუატაციის ნებართვები გაიცემა უვადოდ, ხოლო თუ საშიში საწარმოო ობიექტების ექსპლუატაციის ნებართვა გაიცემა სამთომომპოვებელი საწარმოს ექსპლუატაციისათვის, ნებართვის მოქმედების ვადაა 2 წელი.
საქართველოს 2001 წლის 2 მარტის კანონი №763 - სსმ I,  №6, 20.03.2001 წ., მუხ.17

საქართველოს 2002 წლის 7 მაისის კანონი №1391 - სსმ I,  №13, 28.05.2002 წ., მუხ.52

საქართველოს 2002 წლის 25 დეკემბრის კანონი №1855 - სსმ I,  №3, 17.01.2003 წ., მუხ.10

საქართველოს 2006 წლის 25 მაისის კანონი №3174 - სსმ I,  №17, 30.05.2006 წ., მუხ.118

საქართველოს 2006 წლის 24 ნოემბრის კანონი №3766- სსმ I,  №45, 09.12.2006 წ., მუხ.305

საქართველოს 2006 წლის 29 დეკემბრის კანონი №4294- სსმ I,  №1, 03.01.2007 წ., მუხ.7

საქართველოს 2007 წლის 5 ივნისის კანონი №4862- სსმ I,  №22, 19.06.2007 წ., მუხ.191

მუხლი 14. მზადყოფნა შესაძლო ავარიებისათვის 

1. ობიექტზე შესაძლო ავარიების შეზღუდვის, არასასურველი შედეგების ლოკალიზაციისა და ლიკვიდაციისათვის შემუშავებული უნდა იყოს სპეციალური ღონისძიებები.

2. ამ კანონის პირველი მუხლის მე-5 პუნქტის „ბ“ და „გ“ ქვეპუნქტებში ჩამოთვლილ ობიექტებზე ავარიებისათვის მზადყოფნა მოიცავს საწარმოს სპეციფიკის მიხედვით სპეციალური სამსახურის შექმნას ან ხელშეკრულებით სპეციალური სამსახურების მოწვევას, რომელთა მოვალეობაში შედის ობიექტზე მომხდარი ავარიების ლოკალიზაცია და ლიკვიდაცია.

3. ობიექტზე მომხდარი ავარიის მიზეზები და შედეგები უნდა გამოიკვლიოს სპეციალურმა კომისიამ დადგენილი წესის თანახმად.
4. საჭიროების შემთხვევაში ტექნიკური გამოკვლევის დაფინანსებას უზრუნველყოფს საშიში საწარმოო ობიექტი, სადაც მოხდა ავარია, უბედური შემთხვევა ან ინციდენტი.
საქართველოს 2002 წლის 7 მაისის კანონი №1391 - სსმ I,  №13, 28.05.2002 წ., მუხ.52

     მუხლი 141. საშიში საწარმოო ობიექტის სახელმწიფო რეესტრი 

1. საშიში საწარმოო ობიექტის სახელმწიფო რეესტრი არის საქართველოს ტერიტორიაზე განლაგებული ობიექტების შესახებ სრული ინფორმაციის ერთიანი სისტემა, რომლის სისწორე განისაზღვრება ობიექტების იდენტიფიკაციის საფუძველზე. რეესტრს ადგენს საქართველოს ტექნიკური ზედამხედველობის სახელმწიფო ინსპექცია და ინახავს სახელმწიფო რეესტრის მონაცემთა ბანკში.

    2. ტექნიკური უსაფრთხოების სფეროში საშიში საწარმოო ობიექტის სახელმწიფო რეესტრის წარმოების, ობიექტის იდენტიფიკაციისა და რეგისტრაციის წესი განისაზღვრება საქართველოს ტექნიკური ზედამხედველობის სახელმწიფო ინსპექციის მიერ შემუშავებული და დამტკიცებული დებულებებით.
საქართველოს 2002 წლის 7 მაისის კანონი №1391 - სსმ I,  №13, 28.05.2002 წ., მუხ.52

მუხლი 15. საწარმოო უსაფრთხოების სახელმწიფო ექსპერტიზა
1. ობიექტის უსაფრთხოების მდგომარეობის განსასაზღვრად, საპროექტო მასალების შესაბამისობის დადგენისა და საკმარისობის შესაფასებლად ტარდება უსაფრთხოების სახელმწიფო ექსპერტიზა საქართველოს კანონმდებლობის შესაბამისად.

2. საწარმოო უსაფრთხოების სახელმწიფო ექსპერტიზის ჩატარების შედეგად დგება შესაბამისი დასკვნა.

3. დაუშვებელია ობიექტის მშენებლობა საწარმოო უსაფრთხოების სახელმწიფო ექსპერტიზის დადებითი დასკვნის გარეშე.

4. საჭიროების შემთხვევაში, კანონმდებლობის შესაბამისად, ამ კანონის მე-3 მუხლით გათვალისწინებულმა ორგანოებმა თავისი კომპეტენციის ფარგლებში შეიძლება გადაამოწმონ ექსპერტიზის დასკვნა.
5. საშიში საწარმოო ობიექტის უსაფრთხო ექსპლუატაციის ტექნიკურ ექსპერტიზას ატარებს და ობიექტის პროექტის სახელმწიფო ტექნოლოგიურ ექსპერტიზაში მონაწილეობს საქართველოს ტექნიკური ზედამხედველობის სახელმწიფო ინსპექცია.

6. ტექნიკური უსაფრთხოების ექსპერტიზის ჩატარების წესი განისაზღვრება საქართველოს ტექნიკური ზედამხედველობის სახელმწიფო ინსპექციის მიერ შემუშავებული და დამტკიცებული დებულებით.
საქართველოს 2002 წლის 7 მაისის კანონი №1391 - სსმ I,  №13, 28.05.2002 წ., მუხ.52
თავი IV

ზედამხედველობა და კონტროლი საწარმოო უსაფრთხოების სფეროში 


მუხლი 16. სახელმწიფო ზედამხედველობა და კონტროლი
1. საწარმოო უსაფრთხოების სფეროში სახელმწიფო ზედამხედველობის ამოცანაა გააკონტროლოს უსაფრთხოების წესების დაცვა, პროგრამების და ღონისძიებების შესრულება ფიზიკური და იურიდიული პირების მიერ, მიუხედავად მათი ორგანიზაციულ-სამართლებრივი და საკუთრების ფორმისა. 

2. საწარმოო უსაფრთხოების სფეროში სახელმწიფო ზედამხედველობასა და კონტროლს თავიანთი კომპეტენციის ფარგლებში ახორციელებენ სპეციალურად უფლებამოსილი სახელმწიფო და ადგილობრივი თვითმმართველობის ორგანოები.
3. უფლებამოსილი ორგანოების მიწერილობა საწარმოო უსაფრთხოებასთან დაკავშირებით სავალდებულოა შესასრულებლად ყველა ფიზიკური და იურიდიული პირისათვის.
საქართველოს 2006 წლის 10 ნოემბრის კანონი №3642 - სსმ I,  №44, 27.11.2006 წ., მუხ.290

მუხლი 17. შიდასაწარმოო კონტროლი
1. საწარმოო უსაფრთხოების შიდასაწარმოო კონტროლის ამოცანაა წარმოების პირობებში უსაფრთხოების მოთხოვნათა დაცვა და ობიექტის უსაფრთხო მუშაობაზე უარყოფითი ზეგავლენის მომხდენი გარემოებებისა და დარღვევების გამოვლენა.

2. საწარმოო უსაფრთხოების შიდასაწარმოო კონტროლს ახორციელებენ საწარმოს უფლებამოსილი სამსახურები და პირები.

3. საწარმოო უსაფრთხოების უზრუნველყოფის კონტროლს ახორციელებს სპეციალურად უფლებამოსილი პირი, თუ საწარმოში 50-დან 500-მდე მუშაკია, და უფლებამოსილი სამსახური, თუ საწარმოში 500 მუშაკზე მეტია.

4. საწარმოში, სადაც 50 მუშაკზე ნაკლებია, საწარმოო უსაფრთხოების უფლებამოსილი პირის მოვალეობა შეიძლება შეასრულოს საწარმოს ხელმძღვანელმა ან მის მიერ დანიშნულმა პირმა, თუ ზედამხედველობის ორგანო მას საამისო უფლებამოსილებას მიანიჭებს.

5. საწარმოო უსაფრთხოების უფლებამოსილი პირის ან სამსახურის კომპეტენცია განისაზღვრება შესაბამისი ინსტრუქციით.

თავი V

საწარმოო უსაფრთხოების უზრუნველყოფის ღონისძიებების დაფინანსება 


მუხლი 18. სახელმწიფო დაფინანსება
სახელმწიფო ბიუჯეტიდან დაფინანსდება:

ა) ტექნიკური ხასიათის ნორმატიული აქტების პროექტების შემუშავება საწარმოო უსაფრთხოების საკითხებზე;

ბ) საზედამხედველო ორგანოების მიერ საერთაშორისო ორგანიზაციებში გაწეული ხარჯები;

გ) სახელმწიფოებრივი მნიშვნელობის სამეცნიერო-კვლევითი სამუშაოების ჩატარება.


მუხლი 19. დაფინანსების სხვა წყაროები
1. საწარმოო უსაფრთხოების უზრუნველსაყოფი სამეცნიერო, საპროექტო და საორგანიზაციო-ტექნიკურ ღონისძიებებს აფინანსებს შესაბამისი საწარმო.

2. საწარმოო უსაფრთხოების უზრუნველსაყოფი ღონისძიებების დაფინანსება ხორციელდება კანონმდებლობით დადგენილი წესით. 

3. გარდა სახელმწიფო ბიუჯეტისა, საწარმოო უსაფრთხოების სამუშაოების დაფინანსების წყარო შეიძლება იყოს:

ა) საქართველოს და უცხო სახელმწიფოს ფიზიკური და იურიდიული პირების ნებაყოფლობითი შენატანები;

ბ) სადაზღვევო კომპანიების ფონდები, რომლებიც მიზნობრივად განკუთვნილია საწარმოო უსაფრთხოების ღონისძიებების განსახორციელებლად.

თავი VI

ობიექტის საქმიანობის პასუხისმგებლობის დაზღვევა

მუხლი 20. პასუხისმგებლობის დაზღვევა 

საშიში საწარმოს სამოქალაქო პასუხისმგებლობის სავალდებულო დაზღვევა ხორციელდება კანონმდებლობით დადგენილი წესით.

თავი VII

პასუხისმგებლობა საწარმოო უსაფრთხოების შესახებ კანონმდებლობის დარღვევისათვის

მუხლი 21. პასუხისმგებლობა საწარმოო უსაფრთხოების კანონმდებლობის დარღვევისათვის
პასუხისმგებლობა საწარმოო უსაფრთხოების კანონმდებლობის დარღვევისათვის განისაზღვრება კანონით.

თავი VIII

გარდამავალი დებულებანი

მუხლი 22. ამ კანონთან დაკავშირებით მისაღები ნორმატიული აქტები
კანონის სრულად ასამოქმედებლად სახელმწიფო ხელისუფლების შესაბამისი ორგანოების მიერ კანონის ძალაში შესვლიდან ერთი წლის ვადაში კანონმდებლობის შესაბამისად მიღებულ (დამტკიცებულ) უნდა იქნეს შემდეგი ნორმატიული აქტები:

ა) კანონი „საშიშ საწარმოთა სამოქალაქო პასუხისმგებლობის სავალდებულო დაზღვევის შესახებ“;

ბ) კანონი „სახელმწიფო ექსპერტიზის შესახებ“;

გ) კანონი „გასამხედროებული საწარმოო-სამაშველო სამსახურების შესახებ“;

დ) დებულება „საშიში ობიექტების (დანადგარების, კვანძების) წარმოებისა და შეკეთების შესახებ“;

ე) დებულება „ახალი მშენებლობის და რეკონსტრუქციის დამთავრების შემდეგ საწარმოს ექსპლუატაციაში მიღების წესის შესახებ“;

ვ) დებულება „ახალ მშენებლობაზე და რეკონსტრუქციაზე საავტორო და წინმსწრები სახელმწიფო ზედამხედველობის წესის შესახებ“;

ზ) დებულება „საქართველოს ტექნიკური ზედამხედველობის სახელმწიფო ინსპექციის საზედამხედველო ობიექტებზე უბედური შემთხვევის გარეშე მომხდარი ავარიების ტექნიკური გამოკვლევისა და აღრიცხვის შესახებ“.

თავი IX

დასკვნითი დებულებანი

მუხლი 23. კანონის ამოქმედება
ეს კანონი ამოქმედდეს გამოქვეყნებისთანავე.

საქართველოს პრეზიდენტი ედუარდ შევარდნაძე
თბილისი,

1997 წლის 10 დეკემბერი.

